S-62/2020

Dómur:

Mál þetta, sem dómtekið var 26. febrúar 2020, höfðaði lögreglustjórinn á Suðurnesjum með ákæru 9. janúar 2020 á hendur ákærða, X, kt. [...], [...], [...];

„fyrir ofbeldisbrot í nánu sambandi, gagnvart eiginkonu sinni, Y, kt. [...], framin á árinu 2018, á þáverandi heimili þeirra að [...], [...], með því að hafa endurtekið fyrir og eftir 17. maí 2018 slegið eiginkonu sína og með framferði sínu ógnað heilsu hennar og velferð, nánar sem hér greinir;

I. (00820188379)

Með því að hafa, þann 17. maí 2018, tekið í kjálka eiginkonu sinnar með báðum höndum og slegið hana einu höggi í andlitið með þeim afleiðingum að hún fékk blóðnasir.

II. (008201811796)

Með því að hafa, þann 20. júlí 2018, rifið með báðum höndum í upphandleggi eiginkonu sinnar og slegið hana einu höggi á vinstri kinn með þeim afleiðingum að Y hlaut roða á vinstri kinn.

Telst þessi háttsemi ákærða, sbr. I. og II. ákærulið, varða við 1. mgr. 218. gr. b. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.“

Kröfur ákærða í málinu eru þær að honum verði gerð sú vægasta refsing sem lög leyfa, sem öll verði bundin skilorði. Þá krefst verjandi ákærða þóknunar sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu eftir að ákærði hafði játað sakargiftir og er sækjanda og verjanda ákærða hafði verið gefinn kostur á að tjá sig um lagaatriði máls og ákvörðun viðurlaga.

Forsendur og niðurstaða:

Ákærði játaði brot sín án undandráttar við þingfestingu málsins. Játning hans fær stoð í framlögðum gögnum. Samkvæmt því þykir sannað að ákærði hafi gerst sekur um þá háttsemi sem honum er gefin að sök í ákæru og þar er réttilega heimfærð til refsiákvæða.

Ákærði er í málinu sakfelldur fyrir að hafa í tvígang beitt maka sinn ofbeldi. Upplýst er að ákærði og brotaþoli eru enn gift og búa saman. Hefur brotaþoli komið þeirri afstöðu sinni á framfæri við dóminn að samband þeirra ákærða hafi verið slæmt er atvik máls gerðust. Sambandið sé betra nú og vilji þeirra beggja standi til þess að viðhalda sambandinu og bæta það.

Tengsl ákærða og brotaþola horfa ákærða til refsiþyngingar, sbr. 3. mgr. 70. gr. almennra hegningarlaga nr. 19/1940. Ákærða til málsbóta horfir hins vegar játning hans. Þá er sakaferill ákærða enginn að því undanskildu að 13. september 2019 gekkst hann undir sektargerð lögreglustjóra vegna umferðarlagabrota. Refsingu ákærða nú ber að ákvarða sem hegningarauka við sektargerðina, sbr. 78. gr. almennra hegningarlaga nr. 19/1940.

Samkvæmt öllu framangreindu og með vísan til 1., 5. og 8. töluliðar 1. mgr. 70. gr. almennra hegningarlaga nr. 19/1940 þykir refsing ákærða hæfilega ákveðin þriggja mánaða fangelsi. Eftir atvikum þykir mega fresta fullnustu refsingarinnar og skal hún falla niður að liðnum tveimur árum frá uppkvaðningu dóms þessa að telja, haldi ákærði almennt skilorð 57. gr. almennra hegningarlaga.

Á grundvelli sakfellingar ákærða, sbr. 1. mgr. 235. gr. laga nr. 88/2008 um meðferð sakamála, verður honum gert að greiða sakarkostnað málsins. Ákærði greiði því þóknun skipaðs verjanda síns, S-kk-ef Ó-kk-ef lögmanns, sem eftir umfangi málsins þykir hæfilega ákveðin svo sem í dómsorði greinir.

Dóm þennan kveður upp K-kk-nf H-kk-nf héraðsdómari.

Dómsorð:

Ákærði, X, sæti fangelsi í þrjá mánuði en fresta skal fullnustu refsingarinnar og skal hún falla niður að liðnum tveimur árum frá uppkvaðningu dóms þessa að telja, haldi ákærði almennt skilorð 57. gr. almennra hegningarlaga nr. 19/1940.

Ákærði greiði þóknun skipaðs verjanda síns, S-kk-ef Ó-kk-ef lögmanns, 168.640 krónur að virðisaukaskatti meðtöldum.

K-kk-nf H-kk-nf

Dómsorð:

Ákærði, X, sæti fangelsi í þrjá mánuði en fresta skal fullnustu refsingarinnar og skal hún falla niður að liðnum tveimur árum frá uppkvaðningu dóms þessa að telja, haldi ákærði almennt skilorð 57. gr. almennra hegningarlaga nr. 19/1940.

Ákærði greiði þóknun skipaðs verjanda síns, S-kk-ef Ó-kk-ef lögmanns, 168.640 krónur að virðisaukaskatti meðtöldum.

K-kk-nf H-kk-nf